30/12/2022 | Administración LocalMunicipal
As Pontes de García Rodríguez
Intervención
Anuncio aprobación modificación Plan Estratéxico de Subvencións Concello das Pontes de García Rodríguez para as anualidades 2021-2023.

Expte.2021/X999/002234 Anuncio aprobación modificación Plan Estratéxico de Subvencións do Concello das Pontes de García Rodríguez para as anualidades 2021-2023. Con data 16/12/2022 a Xunta de Goberno Local, en sesión extraordinaria, aprobou a modificación do Plan Estratéxico de Subvencións do Concello das Pontes de García Rodríguez, para as anualidades 2021-2023, que deseguido reflectimos: O artigo 8.1 da Lei 38/2003, do 17 de novembro, xeral de subvencións, introduciu a obriga para os órganos das administracións públicas e calquera entes públicos responsables da xestión de subvencións, de elaborar un plan estratéxico de subvencións, no que deberían concretarse os obxectivos e efectos pretendidos coa súa aplicación, o prazo necesario para a súa consecución, os custos previsibles e as súas fontes de financiamento, axustándose en todo caso aos obxectivos de estabilidade orzamentaria. Este artigo foi desenvolvido polo Regulamento da LXS, aprobado polo Real decreto 887/2006, do 21 de xullo, que nos seus artigos 10 ao 15 establece cales deben ser os principios reitores, o ámbito e contido dos plans estratéxicos de subvencións, así coma a competencia que debe realizarse para a súa aprobación e o seu seguimento. A Lei 38/2003, de 17 de novembro, Xeneral de Subvencións, supón un paso máis no proceso de perfeccionamento e racionalización do sistema económico. Un dos principios que rexe a Lei é o da transparencia que, xunto coa gran variedade de instrumentos que se articulan na Lei, redunda de forma directa nun incremento dos niveis de eficacia e eficiencia na xestión do gasto público subvencional. Neste sentido, unha maior información acerca das subvencións fará posible eliminar as distorsións e interferencias que puidesen afectar o mercado, ademais de facilitar a complementariedade e coherencia das actuacións das distintas Administracións Públicas evitando calquera tipo de solapamento. Para mellorar a eficacia, a lexislación vixente establece que se proceda a elaborar un Plan Estratéxico de Subvencións, cun período de vixencia plurianual. O artigo 11.4 do RLXS establece que os plans estratéxicos conterán previsións para un período de vixencia de tres anos, salvo que pola especial natureza do sector afectado, sexa conveniente establecer un plan estratéxico de duración diferente. Así, o alcance no tempo deste PES está limitado ao período 2021/2023. Así pois, o alcance no tempo deste PES estará limitado ao período 2021-2023, con especial fincapé no ano 2021, co fin de que en exercicios posteriores o PES poida actualizarse ou, no seu caso, confirmar, modificar substituír ou anular o disposto nel. O marco normativo básico no que se encadra o PES é o seguinte: · Lei 38/2003, do 17 de novembro, xeral de subvencións · Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións · Lei 9/2007 do 13 de xuño, de subvencións de Galicia · Real decreto lexislativo 2/2004, de 5 de marzo, polo que se aproba o texto refundido da Lei reguladora das facendas locais · Lei 27/2013, do 27 de decembro, de racionalización e sustentabilidade da administración local · Lei 5/2014, do 27 de maio de medidas urxentes derivadas da entrada en vigor da Lei 27/2013, do 27 de decembro, de racionalización e sustentabilidade da Administración local · Lei 19/2013, do 9 de decembro, de transparencia, acceso á información pública e bo goberno Xa a nivel municipal, completan o marco normativo xeral, as Bases de execución do orzamento do Concello, que resulten aprobadas para cada exercicio xunto coa tramitación dos orzamentos. Por iso, este Concello presenta o Plan Estratéxico de Subvencións que se desenrola a continuación. ARTIGO 1. O establecemento de subvencións por este Concello durante o período 2021-2023 axustarase ao previsto no presente Plan, tal e como se establece no art.11.4 do Real Decreto 887/2006, de 21 de xullo, polo que se aproba o Regulamento da Lei 38/2003, de 17 de novembro, Xeneral de Non obstante o anterior, o presente plan poderá verse modificado anualmente para a inclusión ou exclusión de liñas de subvención en función das necesidades que se xeren no municipio. ARTIGO 2. O establecemento efectivo das subvencións previstas neste Plan requirirá a inclusión das consignacións correspondentes nos Orzamentos municipais de cada ano e a aprobación das bases reguladoras da súa concesión. ARTIGO 3. O establecemento de subvencións queda supeditado ao cumprimento dos obxectivos de estabilidade orzamentaria, polo que as consignacións orzamentarias que se aproben e as bases reguladoras e/ou convocatorias da súa concesión acomodaranse en cada momento aos devanditos obxectivos. ARTIGO 4. O Plan Estratéxico de Subvencións do Concello das Pontes de García Rodríguez ten carácter programático e a súa aprobación non supón a xeración de dereito algún en favor dos potenciais beneficiarios, que non poderán esixir indemnización ou compensación algunha no caso de que o Plan non se leve á práctica nos seus propios termos, polo tanto a súa efectividade queda supeditada á posta en práctica das diferentes liñas de subvención, atendendo entre outros condicionantes ás dispoñibilidades orzamentarias de cada exercicio. Con carácter xeral, o ámbito de aplicación establécese nas Bases de Execución do orzamento do concello do exercicio correspondente. Actualmente o ámbito de aplicación do PES abarcaría as subvencións concedidas nas seguintes áreas: · Contratación e Cultura · Deportes · Benestar social, Igualdade, Educación e Xuventude · Promoción económica, Industria e Emprego · Comercio e Hostalaría · Medio ambiente · Participación cidadá · Turismo Modalidades de subvención: · Réxime de concorrencia competitiva, que será o réxime ordinario de concesión, correspondéndose ben con aquel no que a concesión de subvencións se establece mediante unha orde de prelación das solicitudes presentadas conforme aos criterios de valoración previamente fixados nas bases reguladoras e na convocatoria realizada para o efecto, ou ben con aquel en que a concesión de subvención será para aquelas entidades que cumpran as condicións predeterminadas, que se establecerán por cada liña de subvención. · Concesión directa, do que só poderá facerse uso nos supostos seguintes: - As subvencións previstas nominativamente nos Orzamentos anuais do concello. - Con carácter excepcional, aquelas subvencións nas que se acrediten razóns de interese público, social, económico ou humanitario, ou outras debidamente xustificadas que dificulten a súa convocatoria pública. - As Subvencións que veñan impostas por norma de rango legal, debendo terse en conta o procedemento de adxudicación que describa a propia norma que a crea ou impón. - Todas as subvencións obxecto de concesión directa, serán incluídas neste PES. As normas específicas reguladoras de cada liña de fomento local incluirán unha referencia á súa compatibilidade con outras aprobadas ou que podan aprobarse, tanto polo propio concello como por outras entidades públicas. A elaboración do PES responde a unha planificación estratéxica das políticas locais de fomento para as anualidades 2021, 2022, 2023. O plan configúrase como un instrumento eficaz de xestión local, que ten por finalidade a distribución racional dos recursos económicos dispoñibles, mediante achegas dinerarias para a consecución dos obxectivos establecidos. Responde a unha necesidade de implantación de medidas de coordinación, seguimento e control da actividade subvencionable do concello na asignación dos recursos e na execución das políticas locais. Na elaboración do PES, así como no establecemento dos obxectivos estratéxicos, tívose en conta, no ámbito das súas competencias, non só as liñas estratéxicas marcadas a nivel europeo, nacional e galego, senón tamén os Obxectivos de Desenvolvemento Sustentable incorporados na Axenda 2030. - Planificación nas políticas locais de fomento Dotar ao concello dun instrumento de planificación das políticas públicas de xeito que se fomente unha actividade de utilidade pública ou interese social relacionada coas materias da súa competencia. - Racionalización dos recursos locais. Mellorar a eficacia e a eficiencia das subvencións mediante a definición de instrumentos de xestión máis uniformes no conxunto dos diferentes servizos e contribuír así a unha maior equidade, eficacia e eficiencia na distribución dos recursos locais. - Transparencia e bo goberno Mellorar a transparencia, acceso á información pública e bo goberno da entidade local. - Transversabilidade de xénero Fomentar a aplicación do principio de igualdade de oportunidades entre mulleres e homes, de tal modo que se garanta o acceso das persoas en igualdade de condicións, planifícando as actividades ou proxectos tendo en conta as posibles desigualdades existentes e identificando e avaliando os resultados producidos para o avance na igualdade real. Nestes obxectivos, descríbese o efecto e impacto que se espera lograr coa acción de fomento do concello durante o período de vixencia do Plan e están vinculados aos correspondentes programas orzamentarios aprobados polo Pleno da entidade localidades. Estes obxectivos están vinculados a 3 eixos/factores sobre os que pivotará a actividade de fomento do concello: FACTOR I: impulso institucional FACTOR S: impulso social FACTOR E: impulso económicos Estes factores teñen como misión por parte do concello, a de apoiar ás diferentes entidades locais e procurar o incremento do seu capital social, apoiando as actividades das entidades público e privadas do concello. No marco dos factores e obxectivos definidos, os servizos do concello que executan a actividade de fomento para acadar os fins tanto xerais como estratéxicos son: O Concello concederá subvencións a favor de persoas, asociacións ou entidades públicas ou privadas coa finalidade de fomentar a realización de actividades de utilidade pública ou interese social ou para promover a consecución de fins públicos atribuídos á competencia local. O Concello establecerá anualmente subvencións nas materias que se indican no Anexo ao presente Plan, que conten para cada unha das subvencións previstas: os obxectivos que se pretenden alcanzar a modalidade de concesión aplicable os destinatarios aos que van dirixidas o importe económico. O control financeiro dos programas subvencionados está encomendado á Intervención Xeral, que analizará as datas reais de pago dos importes subvencionados con relación ás datas previstas en cada expediente, así como os medios de pago empregados e a correcta xustificación dos extremos requiridos a cada beneficiario para a obtención da subvención. A Intervención Municipal elaborará os modelos de xustificación de subvencións que faciliten a fiscalización das mesmas. Para a avaliación do plan, en cada unha das distintas liñas de subvención que se inclúen no presente PES, poden especificarse indicadores específicos referentes ao nivel de cumprimento dos seus obxectivos, que serán recollidos de forma periódica polos responsables do seu seguimento, de modo que se poda coñecer o grao de cumprimento dos mesmos. En defecto doutros indicadores específicos establecidos no programa de cada liña, utilizaranse os seguintes indicadores xerais para a avaliación das subvencións incluídas no presente PES: 1. Número de solicitudes de subvención recibidas.2. Número de subvencións concedidas.3. Porcentaxe das subvencións executadas: importe das subvencións concedidas e xustificadas.4. Recursos económicos destinados á finalidade, en termos monetarios absolutos e en porcentaxe, respecto do total anual.5. Número de actuacións desenvolvidas.6. Número de beneficiarios.7. Cifra de poboación destinataria das accións subvencionadas.8. Impacto económico das medidas de fomento, en tanto que se poidan tomar indicadores para medilo.9. Impacto social en colectivos especialmente necesitados: maiores, infancia, xuventude, con capacidades diferentes, en exclusión social, etc., en particular atendendo á tipoloxía dos destinatarios ou a natureza da acción promocional.10. Inclusión do principio de transversabilidade de xénero coa finalidade de fomentar a igualdade de oportunidades entre mulleres e homes, aplicación do principio de transversabilidade de xénero nas actividades ou proxectos presentados, dentro dos criterio de valoración incluídos dentro de cada liña de subvencións.11. Establécese a obrigatoriedade de empregar unha linguaxe non sexista, unha comunicación inclusiva e non se empregará a imaxe das mulleres como reclamo e con connotacións de tipo sexual ou denigrantes. Nas bases da convocatoria de cada liña de subvención, publicaranse de xeito específico os seguintes puntos: · Beneficiarios · Procedemento de concesión · Prazo de execución · Custos económicos · Financiamento · Indicadores · Seguimento e avaliación No que respecta ao ámbito de actuación e suxestións para a elaboración do seguinte plan de subvencións (mellora, modificación, substitución ou supresión dalgunha liña de fomento), os obxectivos de seguimento e avaliación do PES, centrarase nos seguintes puntos: · Modificar, actualiza ou suprimir as actuacións de fomento que puideran ter perdido a súa vixencia ou que non sexan eficaces para o cumprimento dos obxectivos pretendidos. · Actualizar os importes das que se manteñan en base aso orzamentos anuais aprobados · Incluír novas liñas de actuación que se consideren necesarias debido á detección de novas necesidades que, en todo caso, estean orientadas á consecución dos obxectivos previamente establecidos. Servizos Sociais Aumentar os niveis de benestar social da poboación do concello no sentido máis amplo (mellorando a súa calidade de vida, contribuíndo a unha sociedade máis igualitaria de oportunidades para todos os colectivos, especialmente daqueles máis vulnerables, e na que os aspectos sociais teñan unha maior relevancia), intentando acadar un verdadeiro “estado de benestar”. Execución de obras, equipamentos, investimentos, proxectos, programas, actividades e/ou actuacións que teñan algunha das seguintes finalidades: (1) Fomentar o estado de benestar social e mellorar a calidade de vida da cidadanía, facéndose efectivo o principio de igualdade de oportunidades para todas as persoas, con especial sensibilidade respecto dos colectivos mais vulnerables: persoas maiores, cativos, persoas pertencentes a colectivos en risco de exclusión social por razóns de discapacidade, de xénero, de pertenza a minorías, por razóns de carácter social ou sanitario. (2) Promover as condiciones precisas para impulsar un envellecemento activo e a prevención da dependencia para permitir que as persoas maiores poidan manter o maior tempo posible unha vida autónoma, na súa contorna social, facilitando para elo os recursos necesarios para desenvolver as actividades e actuacións dirixidas a potenciar as súas capacidades e frear os procesos involutivos que solen acompañan as persoas de maior idade. (3) Favorecer a autonomía, a protección e a inclusión de persoas e colectivos en situación de dependencia, vulnerabilidade ou risco de desprotección e de exclusión social. Fomentar o desenvolver os valores de solidariedade, igualdade e respecto á diversidade, defendendo os seus dereitos e facendo efectivo o principio de igualdade de oportunidades. (4) Colaborar co sector público e privado na planificación, programación, execución e avaliación das diferentes políticas sociais orientadas a lograr o estado de benestar. (5) Apoiar o mantemento e funcionamento das asociacións e entidades sin ánimo de lucro que realicen accións de sensibilización da sociedade sobre dos colectivos de especial vulnerabilidade e/ou risco de exclusión social así como programas específicos dirixidos a estes colectivos. (6) Fomento da conciliación real e efectiva da vida persoal, familiar e laboral das persoas traballadoras. (7) Impulsar e fomentar a participación social da cidadanía, así como o desenvolvemento de fórmulas de colaboración voluntaria. (8) Facilitar o coñecemento e o uso das novas tecnoloxías, especialmente por aqueles grupos que dispoñen de menos medios. (9) Impulsar proxectos integrados para aumentar e mellorar o capital humano, a través dunha mellor educación e adquisición de competencias, impulsando a difusión de coñecementos prácticos en materia de tecnoloxías da información, así como a loita contra o abandono escolar prematuro. (10) Sensibilizar e fomentar a educación en igualdade e a loita contra a violencia de xénero (11) Favorecer a educación e potenciar tanto a atención á diversidade do alumnado como a integración do mesmo. (12) Promover e organizar cursos de idiomas e novas tecnoloxías da información das áreas menos favorecidas, en colaboración coas escolas oficiais de idiomas ou coa Universidade. (13) Desenvolver vínculos entre o mundo do traballo, a educación, a formación e a investigación (tales como ciclos de conferencias en centros educativos, centros universitarios, asociacións veciñais e asociacións empresariais sobre coñecemento mutuo, froito do cal podería concluírse un novo plan de formación máis adaptado ás necesidades reais da mocidade). (14) Previr posibles situacións de desprotección, e promover a participación e a autonomía dos mozos e das mozas. (15) Apoiar a aquelas entidades e asociacións que realicen actividades, programas e actuacións destinadas ao desenvolvemento persoal da mocidade, como parte importante do futuro da sociedade, articulando axudas destinadas a atender as súas necesidades concretas de formación e ocio. Medio Ambiente e Servizos O medio ambiente é un elemento clave que contribúe á consecución dun equilibrio axeitado para o desenvolvemento económico, o crecemento da poboación, o uso racional dos recursos naturais e a protección e conservación do medio natural. Dende o Concello é preciso contribuír ao coidado e recuperación do medio ambiente a través do apoio a proxectos de investigación, desenvolvemento, difusión e sensibilización ambiental e de promoción de actividades solidarias no medio natural e rural que permitan a súa conservación e preservación. (1) Favorecer todas aquelas accións orientadas a estudar ou recuperar ecosistemas, hábitats ou especies (2) Favorecer ou corrixir determinadas actuacións humanas que pode influír na conservación dos recursos naturais, de interese ambiental, presente no concello e na súa contorna. (3) Potenciar a intervención na loita contra o cambio climático ou a difusión e sensibilización ambiental en temas vencellados tanto á xestión dos recursos naturais como en temas como a mobilidade sostible, a eficiencia enerxética, ou a promoción da solidariedade e responsabilidade social entre as persoas e os recursos naturais. Servizo de Deportes Promoción e difusión do deporte e da súa práctica por todos os sectores da poboación e dentro do ámbito local: satisfacer as demandas deportivas do conxunto da cidadanía e a potenciación e mellora do deporte no concello en todas as súas vertentes, fomentando, promovendo e difundindo o deporte e a súa práctica, mediante axudas para o apoio e colaboración no gasto corrente e/ou investimentos. (1) Promover a organización de actividades e eventos deportivos. (2) Fomentar a participación en igualdade, da terceira idade, a nenez/xuventude e das persoas con discapacidade, mediante a promoción dunha oferta deportiva adaptada ás súas necesidades, atendendo non só ao deporte competitivo. (3) Fomentar o deporte, tradicional, o deporte recreativo e o dedicado a saúde. Fomentar o deporte e a práctica deportiva como instrumento de cohesión e de integración social. (4) Fomentar a través da práctica deportiva a mellora do rendemento escolar, a loita contra a obesidade, a loita contra a delincuencia, loita contra a desigualdade ou calquera tipo de adiccións. (5) Proporcionarlle á poboación a posibilidade dunha practica deportiva continuada supoñendo ademais un aumento do tempo de lecer saudable. (6) Fomentar o asociacionismo deportivo. (7) Promover e fomentar a mellora das instalacións deportivas de titularidade municipal, e a capacidade, accesibilidade e as calidades das mesmas, para acoller as actividades que son propias do seu uso habitual. (8) Axudar ás entidades deportivas que desenvolvan a participación en competicións regulares oficiais, ligas e campionatos oficiais de ámbito galego, estatal ou internacional, e calquer outro evento deportivo. (9) A promoción e formación deportiva a través da promoción do deporte limpo. (10) Axudar ás entidades deportivas que desenvolvan como actividade principal a participacións en competicións organizadas ou que organicen eventos ou actividades deportivas. (11) Fomentar o deporte base (12) Desenvolver iniciativas novas ou de nova implantación no concello, co fin de dar visibilidade ao potencial turístico dos recursos naturais do territorio. (13) Recoñecer a labor e a traxectoria das entidades locais en favor do desenvolvemento deportivo do municipio Servizo de Emprego O Concello de As Pontes de García Rodríguez conta cunha afianzada tradición e cultura industrial. A partir dos anos 40 aséntase na vila a empresa nacional Birgitta Rainey De la Vega Hazas, promovendo o cambio na orientación laboral da veciñanza, que se acentúa cando a principios dos 70, Endesa absorbe os seus activos mineiros converténdose o concello no primeiro centro produtor de enerxía eléctrica do estado, albergando a que foi a maior explotación mineira a ceo aberto do país. As anteriores circunstancias provocan que a maior parte da veciñanza abandone as actividades de agricultura e gandaría predominantes ata o momento, trasladando a súa vivenda o centro do casco urbano e especializándose no eido industrial. Contribuír o desenvolvemento industrial e a creación e mantemento do emprego no municipio, promovendo a mellora da competitividade empresarial e persoal da sociedade pontesa e fomentando o desenvolvemento socioeconómico da vila Promoción da actividade empresarial e fomento do emprego (1) Accións destinadas a mellorar a cualificación e a capacidade dos traballadores, e a adecuación aos novos empregos que xorden dos nichos de mercado en sectores emerxentes. (2) Fomento do emprego de calidade, mediante a mellora das condicións de emprego, en aras da dignificación profesional e á redución da temporalidade e da taxa de desemprego no mercado de traballo do concello. (3) Colaboración público-privada para potenciar mecanismos de xeración de emprego. (4) Accións dirixidas a fixar talento nos territorios. Emprendemento (1) Favorecer e promocionar a cultura emprendedora. (2) Promoción da realización de proxectos innovadores liderados por mulleres ou homes que compartan creación de emprego estable, de calidade e de mellora da competitividade. (3) Posta en valor dos recursos e riquezas do noso territorio. Competitividade empresarial (1) Promover a actividade económica do municipio, afianzando e apoiando a actividade empresarial local, co obxectivo de xerar un desenvolvemento sustentable que dinamice o mercado laboral no territorio. (2) Apoio e impulso do tecido empresarial da localidade, no que se asenten as bases do futuro do concello. Impulso da economía social (1) Impulso das entidades de economía social, con especial atención ás de singular arraigamento na súa contorna, e ás que xeren emprego nos sectores máis desfavorecidos da noso concello. (2) Fomento das distintas fórmulas empresariais de economía social que poñan en valor ás persoas e ás súas ideas, como verdadeiros coñecedores do seu entorno. (3) Fomento das potencialidades do cooperativismo, fomentando a difusión dos principios cooperativos, así como a educación e a formación cooperativa. (4) Xeración de emprego estable no municipio. (5) Integración de colectivos desempregados con especiais dificultades de inserción laboral. (6) Impulso da cooperación entre o sector empresarial e educativo de municipio Fomento do comercio local (1) Incrementar a cota de mercado do comercio local, a través da definición de accións enfocadas á mellora da competitividade, a eficiencia, a capacidade de adaptación ás novas correntes de consumo, e de cubrir as necesidades dos consumidores, tanto na variedade da oferta como nos tempos de resposta. (2) Fomento de redes de traballo entre o tecido empresarial, asociacións de comerciantes, agrupacións ou colexios profesionais. Promoción da igualdade (1) Fomento de actividades de sensibilización para lograr medidas reais e efectivas de conciliación da vida persoal, familiar e laboral das persoas traballadoras fóra do fogar, entendida como un compromiso na procura de solucións na vida privada, familiar e laboral, que permitan a mulleres e homes compartir os beneficios e obrigas da vida familiar e as vantaxes e tensións do traballo remunerado. (2) A integración socio-laboral das dos veciños e veciñas, con especial atención a aquelas que se atopen en situación de especial vulnerabilidade ou en situación e/ou risco de exclusión social. (3) A formación e a reciclaxe profesional das mulleres como forma de mellorar as súas condicións de emprego dentro dun mercado laboral cada vez máis competitivo, fomentando o emprego como instrumento crave para lograr a igualdade de oportunidades, ao facilitar os recursos económicos nos que se soporta un nivel adecuado de independencia e de autonomía e liberdade persoal. Servizo de Cultura Satisfacer as demandas culturais do conxunto da cidadanía e a potenciación e conservación da cultura en todas as súas vertentes (1) Apoiar ás entidades culturais do concello, que son referente na participación e difusión cultural do concello. (2) A consolidación social das actividades culturais de especial relevancia municipal, e promover calquera actividade de interese cultural, de carácter permanente e puntual. (3) O aumento da participación da mocidade nas actividades culturais e no asociacionismo de carácter cultural. (4) A potenciación do patrimonio material e inmaterial de Galicia, a súa historia, idioma, música e tradicións como eixe das actividades culturais do concello. (5) A consolidación de itinerarios culturais. (6) Fomentar a participación da cidadanía nas actividades culturais e no tecido asociativo de carácter cultural. (7) Desenvolver actuacións que permitan a accesibilidade da poboación ás actividades culturais con carácter continuado. (8) Desenvolver actuacións que permitan a dotación e mellora de equipamentos culturais, a adquisición, a construción, a mellora, o acondicionamento ou a reforma das instalacións culturais das entidades, asociacións e institucións de carácter cultural. (9) Promover entre a poboación o aceso á cultura e ao ensino. Coordinación de Goberno Fomentar a participación cidadá no término municipal de As Pontes, de acordo co establecido na lexislación xeral básica nesta materia, servindo en última instancia ao mandato constitucional de ”facilitar a participación de toda a veciñanza na vida política, económica, cultural e social”. É obxecto desta liña de subvencións promover actividades, potenciar o tecido social e veciñal do concello, promovendo a dinamización da vida colectiva das diferentes parroquias e a relación entre os veciños e as veciñas para, deste xeito, propiciar o desenvolvemento de espazos abertos ao debate e intercambio de ideas e facilitar a cohesión social en As Pontes. (1) Promover actividades culturais, veciñais, educativas e de convivencia - Apoiar a realización de actividades en defensa dos intereses xerais da veciñanza de As Pontes, como o fomento e recuperación das tradicións populares, o desenvolvemento de actividades socioculturais e educativas que fomenten a relación, cohesión e a convivencia dos individuos e colectivos sociais. (2) Contribuír á posta en marcha de actividades orientadas ao desenvolvemento de todas as parroquias de As Pontes e a participación dos seus habitantes. (3) Desenvolver actividades de interese social e comunitario, con especial atención á realización de programas e actividades dirixidas a grupos sociais que precisen dunha especial atención (4) Apoiar as experiencias de formación, dinamización e colaboración comunitaria Servizo de Turismo Este Plan configúrase como un instrumento de planificación da política do departamento de Turismo nas áreas estratéxicas da súa actuación, con el preténdese contribuír ao crecemento sostible do Concello das Pontes e apoiar a diversificación da súa economía. Co convencemento de que o turismo pode ser un gran motor de cambio, fomentarase a posta en valor dos recursos naturais do municipio de cara á súa promoción e potenciación, en consonancia cos obxectivos de desenvolvemento sostible (ODS) da Axenda 2030. (1) Promoción da contorna natural do Concello e os seus principais recursos (o lago e a súa praia, rutas de sendeirismo, Fragas do Eume, río Eume.) de cara a incrementar a súa difusión entre os turistas e visitantes. (2) Favorecer un desenvolvemento turístico que incremente a actividade económica do concello (3) Consolidación e mellora de rutas turísticas. (4) Contribución á desestacionalización dos fluxos de turistas e visitantes. (5) Accións que impliquen un incremento da actividade turística no concello, dando a oportunidade de coñecer o noso territorio e convertelo nun reclamo para a práctica deportiva-recreativa no medio natural durante todo o ano. (6) Fomentar a profesionalización do sector e protexer as profesións turísticas. Este Plan Estratéxico de Subvencións 2021-2023 entrará en vigor unha vez aprobado polo Pleno da Corporación e publicarse para o seu xeral coñecemento na Páxina web do concello das Pontes de García Rodríguez. Finalizada a vixencia do Plan, e antes da elaboración do seguinte, os responsables dos departamentos promotores das diferentes liñas de subvención deberán presentar ante o órgano que conceda as subvencións unha memoria na que se contemple, polo menos, o grao de cumprimento do Plan, a eficacia e eficiencia do outorgamento de subvencións na consecución dos obxectivos e efectos pretendidos e conclusións, con proposta de suxestións para a elaboración do seguinte Plan Estratéxico de Subvencións. O PES, polo seu carácter programático e de previsión, se do seguimento da eficiencia das actividades de fomento previstas, se puxese de manifesto a ineficacia ou desviación dos obxectivos previstos, este poderá ser obxecto de modificación. En calquera caso, as modificacións deberán axustarse á lei, ás bases de execución orzamentaria do concello, á realidade social existente en cada momento e fundamentalmente aos orzamentos do correspondente exercicio. As modificacións efectuadas durante o desenvolvemento deste PES, serán aprobadas por acordo de Xunta de Goberno do Concello. Do mesmo xeito, o PES poderá ser obxecto de modificación se do seu seguimento se evidenciara a conveniencia de incentivar certas actuacións de fomento, para acadar un maior grao de cumprimento dos obxectivos propostos. Non terán a consideración de modificación do PES a aprobación de incrementos nas dotacións nas liñas de fomento incluídas no propio plan. Mentres tanto, este documento deberá actualizarse nos apartados numéricos que correspondan. SUBVENCIÓN EN MATERIA DE PROTECCIÓN CIVIL SUBVENCIONS EN MATERIA DE PROMOCIÓN ECONÓMICA E EMPREGO As Pontes de García Rodríguez, 27/12/2022. A Concelleira de Organización Económica Maria del Rosario Méndez Gil